《桃竹杖》
明代·许炯

君不见潇湘烟雨林，上有湘妃双泪痕。苍梧山高湘水深，风波万古愁人心。

又不见嶰谷雌雄管，伶伦吹之宫徵乱。洞庭帝乐久不陈，月冷江空谁是伴。

岂若君生沧海西，托根石上不蟠泥。下临千仞鼋鼍窟，上有五色凤凰栖。

良工一见嗟奇绝，裁成剥尽青虬血。影将明月成三人，瘦比苍藤还九节。

手中随处任提携，江南江北疾如飞。比日与君为倚仗，宁愁世路有岖崎。

丝都观里看花客，相伴朝天游紫陌。前身原是葛陂龙，变化时防风雨黑。

作者简介：广东新会人，字吾野。嘉靖中举人。有《吾野漫笔》。